Document ID: 32007R1392

32007R1392
L 324/1
SLUŽBENI LIST EUROPSKE UNIJE
13.11.2007.
UREDBA (EZ) br. 1392/2007 EUROPSKOG PARLAMENTA I VIJEĆA
od 13. studenoga 2007.
o izmjeni Uredbe Vijeća (EZ) br. 2223/96 u vezi s transmisijom podataka nacionalnih računa
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 285. stavak 1.,
uzimajući u obzir prijedlog Komisije,
uzimajući u obzir mišljenje Europske središnje banke (1),
odlučujući u skladu s postupkom predviđenim u članku 251. Ugovora (2),
budući da:
(1)
Uredba Vijeća (EZ) br. 2223/96 od 25. lipnja 1996. o Europskom sustavu nacionalnih i regionalnih računa u Zajednici (3) sadrži referentni okvir zajedničkih standarda, definicija, klasifikacija i računovodstvenih pravila za izradu računa država članica za statističke potrebe Zajednice s ciljem dobivanja usporedivih rezultata između država članica. Europski sustav nacionalnih računa iz 1995., uspostavljen navedenom Uredbom, poznat je pod nazivom „ESA 95“.
(2)
Za provedbu monetarne politike u Ekonomskoj i monetarnoj uniji (EMU), za učinkovitu koordinaciju ekonomskih politika te za potrebe strukturne i makroekonomske politike potrebni su usporedivi, primjereni i ažurni podaci nacionalnih računa.
(3)
Prilogom B Uredbi (EZ) br. 2223/96 predviđen je skup tablica podataka nacionalnih računa koje se, za potrebe Zajednice, dostavljaju u propisanim rokovima. Nadalje, sljedećim se Uredbama propisuje potreba dostavljanja niza dodatnih podataka Komisiji: Uredba Komisije (EZ) br. 264/2000 od 3. veljače 2000. o provedbi Uredbe Vijeća (EZ) br. 2223/96 s obzirom na kratkoročnu statistiku javnih financija (4), Uredba (EZ) br. 1221/2002 Europskoga parlamenta i Vijeća od 10. lipnja 2002. o tromjesečnim nefinancijskim računima države (5), Uredba (EZ) br. 501/2004 Europskoga parlamenta i Vijeća od 10. ožujka 2004. o tromjesečnim financijskim računima države (6), Uredba Vijeća (EZ) br. 1222/2004 od 28. lipnja 2004. o prikupljanju i slanju podataka o tromjesečnom javnom dugu (7) i Uredba (EZ) br. 1161/2005 Europskoga parlamenta i Vijeća od 6. srpnja 2005. o sastavljanju tromjesečnih nefinancijskih izvješća institucionalnog sektora (8). Ovom Uredbom nisu obuhvaćeni podaci predviđeni navedenim Uredbama, ali sve tablice i podaci predviđeni u svih šest Uredaba navedenih u ovoj uvodnoj izjavi zajedno tvore cjelovit program slanja podataka nacionalnih računa.
(4)
Program slanja podataka nacionalnih računa potrebno je ažurirati uzimajući u obzir promjene potreba korisnika i nove prioritete politika te razvoj novih gospodarskih djelatnosti u Europskoj uniji.
(5)
Programom slanja podataka nacionalnih računa potrebno je uzeti u obzir temeljne političke i statističke promjene nastale u nekim državama članicama tijekom referentnih razdoblja programa.
(6)
U izvješću Gospodarskog i financijskog odbora o stanju na području informacijskih zahtjeva u EMU od 25. svibnja 2004., koje je Vijeće potvrdilo 2. lipnja 2004., ističe se potreba izmjene programa slanja podataka nacionalnih računa s ciljem njegovog usklađivanja sa zahtjevima plana djelovanja EMU i Lisabonske strategije.
(7)
Pouzdana statistička osnova za sastavljanje javnih proračuna ključna je za gospodarsku reformu u skladu s Lisabonskom strategijom te se za njeno ostvarenje korisnim smatra transmisija podataka o zdravlju, obrazovanju i socijalnoj zaštiti. Pribavljanje takvih podataka trebalo bi postati obvezno nakon razdoblja u kojem je navedeno pribavljanje dobrovoljno.
(8)
Budući da se cilj ove Uredbe, odnosno oblikovanje zajedničkih statističkih standarda koji omogućuju izradu usklađenih podataka nacionalnih računa, ne može dostatno ostvariti na razini država članica već se može bolje postići na razini Zajednice, Zajednica može usvojiti mjere u skladu s načelom supsidijarnosti iz članka 5. Ugovora. U skladu s načelom proporcionalnosti utvrđenim u navedenom članku, ova Uredba ne prelazi okvire onoga što je potrebno za ostvarenje tog cilja.
(9)
Mjere predviđene ovom Uredbom u skladu su s mišljenjem Odbora za statistički program (SPC) i Odbora za monetarnu i financijsku statistiku i platnobilančnu statistiku (CMFB),
DONIJELI SU SLJEDEĆU UREDBU:
Članak 1.
Članak 3. stavak 1. Uredbe (EZ) br. 2223/96 zamjenjuje se sljedećim:
„1. Države članice šalju Komisiji (Eurostatu) račune i tablice utvrđene u Prilogu B, u vremenskim rokovima propisanima za svaku tablicu zasebno, uzimajući u obzir odstupanja utvrđena u navedenom Prilogu.“
Članak 2.
Prilog B Uredbi (EZ) br. 2223/96 zamjenjuje se tekstom iz Priloga ovoj Uredbi.
Članak 3.
Ova Uredba stupa na snagu dvadesetog. dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Strasbourgu 13. studenoga 2007.

Labels: 12
2
19
18